เก็บตกการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

ฝากประจำ 4 เดือน ดอกเบี้ย 1% 
นายอนุรักษ์ ตันติพิพัฒนา ผู้อำนวยการฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย เปิดเผยว่า ได้ออกบริการเงินฝากประจำพิเศษ 4 เดือน อัตราดอกเบี้ย 1% เปิดบัญชีขั้นต่ำ 1 หมื่นบาท และฝากครั้งต่อไปครั้งละไม่ต่ำกว่า 1 หมื่นบาท ไม่กำหนดวงเงินสูงสุด เพื่อเป็นทางเลือกแก่บุคคลที่ต้องการฝากเงินระยะสั้น แต่ได้รับผลตอบแทนสูงกว่าการฝากออมทรัพย์ทั่วไป โดยตั้งเป้าระดมเงินฝากไว้ 6.5 หมื่นล้านบาท 
เพิ่มเงินเอาประกันภัยจากรถเป็น 2 แสน
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) เห็นชอบร่างกฎกระทรวงกำหนดจำนวนเงินเอาประกันภัยตามชนิด ประเภท และขนาดของรถ พ.ศ. ... เพิ่มความคุ้มครองค่าสินไหมทดแทนกรณีเสียชีวิต อวัยวะ หรือทุพพลภาพถาวร จาก 1 แสนบาท เป็น 2 แสนบาท และเพิ่มเงินชดเชยรายวันกรณีพักรักษาพยาบาลในโรงพยาบาลหรือสถานพยาบาลที่นอกเหนือจากค่าอนามัย วันละ 200 บาท สูงสุดไม่เกิน 20 วัน โดยให้ส่งเรื่องแก่สำนักงานคณะกรรมการกฤษฎีกาตรวจพิจารณาและดำเนินการต่อไป
นายวัชระ ยังกล่าวว่า ที่ประชุม ครม. ยังมีมติอนุมัติวงเงิน 1,000 ล้านบาท ให้ดำเนินโครงการเศรษฐกิจสร้างสรรค์ จากพระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจเพื่อขับเคลื่อนนโยบายเศรษฐกิจสร้างสรรค์ และนำเสนอโครงการที่มีความพร้อมดำเนินการในปี 2553 เพื่อขับเคลื่อนเศรษฐกิจสร้างสรรค์ให้บรรลุเป้าหมาย โดยให้คณะกรรมการนโยบายเศรษฐกิจสร้างสรรค์พิจารณาในวงเงิน 1,384 ล้านบาท 
นอกจากนี้ ยังอนุมัติขยายระยะเวลาการส่งข้อมูลเพื่อขอรับเงินสำรองจ่ายสำหรับโครงการไทยเข้มแข็งภายในวันที่ 31 ธ.ค. 2553 และยังเห็นชอบให้ทบทวนมติ ครม. โดยให้ ธ.ก.ส. กู้เงินเพื่อนำมาชำระดอกเบี้ยไปก่อน โดยให้กระทรวงการคลังค้ำประกันและรัฐบาลเป็นผู้รับภาระ และให้กระทรวงการคลัง พิจารณาแหล่งเงินกู้ วิธีการกู้เงิน เงื่อนไขของการกู้เงินที่เหมาะสมและจำเป็น และให้สำนักงบประมาณจัดสรรงบประมาณเพื่อชำระดอกเบี้ย เงินต้น และค่าใช้จ่ายอื่นที่เกิดจากการกู้เงิน จากเดิมที่ให้ ธ.ก.ส. จ่ายเงินค่าดอกเบี้ยเงินกู้ในโครงการรับจำนำผลิตผลทางการเกษตร ปี 2551/2552 ไปก่อน หากไม่พอให้ของบประมาณปี 2554